Ka ma che el icꞌune cyuꞌn xjal,
tzꞌelx cynicꞌe tiꞌj,
nej ma chin el icꞌune cyuꞌn xjal cywitze.
Nokwit te twitz txꞌotxꞌ keye,
mawtlo che cꞌujlanjtze cyuꞌn xjal ic tzaꞌn in che cꞌujlanjtz ke cyucꞌil cyuꞌn,
pero jaꞌlo ma che jaw nscꞌoꞌne cyxol xjal,
tuꞌntzunju ma che el icꞌune cyuꞌn,
porque mya te twitz txꞌotxꞌ keye.
Cynaꞌntze aju yol xi nmaꞌne cyeye:
Aju majen mya mas nim toclen twitz tpatrón nchitzune.
Ka ma chin yajlanjtze cyuꞌn xjal,
ax icx cyeye che yajlanjtzele cyuꞌn;
ex ka ma txi cyniman xjal nyole,
ax icx cyeye cxel niman cyyole cyuꞌn.
Tcyakil jlu oc cybinchaꞌ xjal cyiꞌje tuꞌn tlaj ocslal keye wiꞌje,
porque mintiꞌ ojtzkiꞌn cyuꞌn aju tzaj samante weye.
Nokwit mintiꞌ ma chin ule ex nokwit mintiꞌ ma chin yoline cyucꞌil,
mintiꞌwtlo cyil;
atzun jaꞌlo mintiꞌ cycolbil cyib tiꞌj cyil.
Alcye ma tzꞌel icꞌunte weye,
ax icx nneꞌl icꞌun Nmane tuꞌn.
Nokwit mintiꞌ o nbinchaye akꞌuntl cyxol,
aju mintiꞌ o bant tuꞌn juntl xjal,
mintiꞌwtlo cyil;
atzun jaꞌlo ma cyil wakꞌunbene ex ma chin el icꞌune cyuꞌn,
tucꞌix Nmane.
In cybinchaꞌn jlu tuꞌntzun tjapun aju yol tzꞌibamaj tuj cyley,
chi in tmaꞌn:
Nokx gan ma chin el icꞌune cyuꞌn,
chi tuj Tuꞌjil.
Octzun tul ju Onil cyeye ex Kꞌukbalte cycꞌuꞌje,
aju ctzajel nsamaꞌne,
aju ctzajel tucꞌil Nmane,
ctzajel tmaꞌn ju axix toc wiꞌje.
Atzun jlu aju Xewbaj Xjan,
aju chicꞌbalte ju axix toc,
atzun in tzaj tucꞌil Nmane.
Ax icx cyeye cxel cychicꞌbaꞌne ax toc wiꞌje,
porque ma che tene wucꞌile atxix t-xe tnejel.
Tcyakil jlu ma txi nmaꞌne cyeye tuꞌntzun miꞌn tcyaj cycolin cyocslable wiꞌje.
Che eletz lajoꞌne cyuj ja te cꞌulbil;
ex tzul tkꞌijlalil cbel cyximan xjal ka te Dios in che ajben oc cycub byoꞌne cyuꞌn.
Ex cbantel jlu cyuꞌn porque mintiꞌ ojtzkiꞌn Nmane cyuꞌn,
ax icx weye mintiꞌ ojtzkiꞌn kine cyuꞌn.
Ma txi nmaꞌne tcyakil jlu cyeye tuꞌntzun ttzaj cynaꞌne ka otok txi nmaꞌne cyeye oc tul canun tkꞌijlalil lu.
Mintiꞌ xi nmaꞌne jlu cyeye t-xe tnejel,
porque atinxtoke cyucꞌile.